ดีลล่ม! BTS ยกเลิกซื้อเรือยอชต์ จาก “บ.มังคุด แอสเซ็ทส์” หลังไม่บรรลุข้อตกลง
ดีลล่ม! BTS ยกเลิกซื้อเรือยอชต์ มูลค่า 429.5 ลบ. จาก “บ.มังคุด แอสเซ็ทส์” หลังไม่บรรลุข้อตกลง ยันไม่กระทบธุรกิจแต่อย่างใด
10 ม.ค. 2560

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ระบุว่า ที่ประชุมคณะกรรมการบริษัทเมื่อวันที่ 7 พ.ย.59 อนุมัติให้บริษัทหรือบริษัทย่อยของบริษัทเข้าทำสัญญาซื้อขายเรือบรรทุกคนโดยสาร (เรือยอชต์) จำนวน 1 ลำ ขนาดระวางบรรทุกทั้งสิ้น 399 ตัน ในราคาซื้อขายทั้งสิ้น 429.5 ล้านบาท จากบริษัท มังคุด แอสเซ็ทส์ จำกัด ซึ่งเป็นนิติบุคคลเกี่ยวโยงกันของบริษัท
โดยหลังจากที่ประชุมคณะกรรมการบริษัทมีมติอนุมัติให้เข้าทำรายการดังกล่าว คู่สัญญาไม่สามารถบรรลุข้อตกลงและเงื่อนไขที่สำคัญบางประการได้ บริษัทจึงขอยกเลิกการเข้าทำรายการดังกล่าวกับบริษัทมังคุด แอสเซ็ทส์ จำกัด
ทั้งนี้บริษัทยังไม่ได้ลงนามในสัญญาซื้อขายเรือบรรทุกคนโดยสาร (เรือยอชต์) แต่อย่างใด การยกเลิกการเข้าทำรายการดังกล่าวจึงไม่ส่งผลกระทบใดๆ ต่อบริษัท